| Dólar de prata da Estatua da Liberdade |
| --- |
|  |
| A/: Estatua da Liberdade con edificio ao fondo. Data e marcas de ceca e de Ensaiador (JM). 
Lendas: LIBERTY / ELLIS ISLAND GATEWAY TO AMERICA / IN GOD WE TRUST | R/: Man da estatua sostendo o facho aceso, cun fragmento dun poema aos lados. Marcas de gravador (MP e JM).
Lenda: UNITED STATES OF AMERICA / E PLURIBUS UNUM / ONE DOLLAR |
| * **Valor**: 1 dólar.
* **Gravador**: J. M. Mercanti (anv. e rev.) e M. Peloso (rev.).
* **Datas de emisión**: 1986
* **Ceca**: *US Mint*: Cecas de San Francisco (S) e de Filadelfia (P).
* **Tiraxe**: 7.138.273 exemplares.
* **Aliaxe**: 90 % prata e 10 % cobre.
* **Diámetro**: 38,1 mm.
* **Peso**: 26,73 g.
* **Espesor**: 2,8 mm.
* **Canto**: estriado.
 |

O **dólar de prata da Estatua da Liberdade** é unha moeda conmemorativa, non circulante, emitida pola Casa da Moeda dos Estados Unidos en 1986 e cuñada polas Casas da Moeda de San Francisco e de Filadelfia.

Esta moeda dun dólar foi autorizada pola Lei 99-61, do 9 de xullo de 1985, pola que se dispuxo a emisión dunha serie de moedas en conmemoración do centenario da Estatua da Liberdade na illa Ellis.

Xunto coa moeda dun dólar de prata, as moedas que completan a serie conmemorativa ao abeiro da mesma lei son a de cinco dólares de ouro e a de medio dólar, de cobre revestido con níquel.

Deseño
------

A Estatua da Liberdade nunha perspectiva similar á reproducida no anverso da moeda conmemorativa.
No anverso da moeda, deseñado e gravado polo gravador da *US Mint* John M. Mercanti, represéntase unha vista da Estatua da Liberdade cun dos edificios da illa Ellis ao fondo. A lenda alusiva ao motivo conmemorado é ELLIS ISLAND GATEWAY TO AMERICA ("Illa Ellis porta de América), e vai acompañada polos lemas IN GOD WE TRUST ("En Deus confiamos") e LIBERTY ("Liberdade"), tradicionais das moedas estadounidenses, ademais da data de emisión.

Pola súa banda, o reverso, obra de John Mercanti e de Matthew Peloso, está caracterizado polo deseño da man dereita da estatua collendo o facho aceso, irradiando uns raios estilizados e rodeada por un fragmento do poema *The New Colossus*, da poeta estadounidense Emma Lazarus: GIVE ME YOUR TIRED, YOUR POOR, YOUR HUDDLED MASSES YEARNING TO BREATH FREE ("Dádeme as multitudes cansas, pobres e amontoadas, que devecen por ser libres"). Este motivo do reverso está rodeado por lendas alusivas ao nome do país e ao valor facial da moeda, así como o lema E PLURIBUS UNUM.

Produción e comercialización
----------------------------

A lei que autorizou a emisión destas moedas conmemorativas prevía unha tiraxe máxina de dez millóns de exemplares. A moeda produciuse na Casa da Moeda de Filadelfia na súa versión estándar, en tanto que a Casa da Moeda de San Francisco se encargou da cuñaxe das moedas con acabamento especial (*proof*). A produción comezou o 18 de outubro de 1985 e estendeuse durante todo o ano 1986.

A súa produción foi de 723.635 moedas na súa condición estándar e 6.414.638 en versión *proof*, o que fai un total de 7.138.273 exemplares.

A moeda comercializouse aos prezos de 22 dólares en condición estándar e 24 en *versión proof*. Consonte a lei que autorizou a moeda, o beneficio acadado coa súa venda destinouse á *Statue of Liberty - Ellis Island Foundation*, para o financiamento da restauración e do mantemento da Estatua da Liberdade e das instalacións utilizadas para a inmigración na illa Ellis.

Notas
-----

1. 1 2 3  "Public Law 99-61 - JULY 9, 1985". *Govinfo.gov*
2. 1 2 3 4 5  "Statue of Liberty Dollar". *United States Mint*.
3. 1 2  "Historical Commemorative Coin Sales Figures: 1986 U.S. Statue of Liberty". *United States Mint*.
4. 1 2 3 4 5  "1 Dollar Statue of Liberty". *Numista.com*
5. ↑  "Emma Lazarus: "The New Colossus"". *PoetryFoundation.org*

Véxase tamén
------------

### Outros artigos

* Moeda dun dólar estadounidense
* Moedas do dólar estadounidense
* Casa da Moeda dos Estados Unidos

### Ligazóns externas

* "1986 Statue of Liberty Silver Dollar" (*ModernCommemoratives.com*)